**Užsienio reikalų komitetas patvirtino savo prioritetinius klausimus pagal Europos Komisijos 2015 m. darbo programą**

Seimo Užsienio reikalų komitetas 2015 m. sausio 14 d. posėdyje, įvertinęs Europos Komisijos komunikate Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „2015 m. Komisijos darbo programa. Nauja pradžia“ pateiktus pasiūlymus ir atsižvelgęs į LR Vyriausybės priimtą sprendimą dėl 2015 m. Lietuvai aktualiausių Europos Sąjungos klausimų sąvado, patvirtino prioritetinius ES darbotvarkės 2015 m. klausimus savo kompetencijos srityje. Buvo išskirti Užsienio reikalų komitetui aktualiausi 6 dokumentai – ES kaimynystės politikos peržiūra, Europos saugumo darbotvarkė, Strateginis planas dėl Energetikos sąjungos, Europos migracijos darbotvarkė, ES prekybos ir investicijų strategija ir Europos Komisijos komunikatas dėl darnaus vystymosi tikslų po 2015 m. Šie klausimai bus toliau išsamiai svarstomi Užsienio reikalų komiteto posėdžiuose 2015 m. pavasario ir rudens sesijose.

Užsienio reikalų komiteto biuro padėjėja Salvinija Jurėnaitė

Tel. (8 5) 239 6801

El. p. salvinija.jurenaite@lrs.lt